ועדת הכנסת, כנסת 24, פרוטוקול מספר 59, 2022-01-03 10:30

ניר אורבך: בוקר טוב אדוני יושב-ראש הכנסת, אני מתכבד לפתוח את ישיבת ועדת הכנסת.

ניר אורבך: היום יום שני, ראש חודש שבט תשפ"ב, 3 בינואר 2022.

ניר אורבך: נתחיל בנושא הראשון על סדר-היום – המלצת ועדת הכנסת בדבר מינוי סגנים זמניים נוספים ליושב-ראש הכנסת.

ניר אורבך: לפני שאני מעביר את רשות הדיבור ליושב-ראש הכנסת, אני אקרא את המלצת ועדת הכנסת בדבר מינוי סגנים זמניים נוספים ליושב-ראש הכנסת וקצת דברי הסבר.

ניר אורבך: בהתאם לסעיף 2 לתקנון הכנסת והמשך להמלצות הוועדה המסדרת וועדת הכנסת, כיום יש ליושב-ראש הכנסת חמישה סגנים: שלושה מהאופוזיציה ושניים מהקואליציה; מהקואליציה חברי הכנסת איתן גינזבורג ומנסור עבאס, ומהאופוזיציה חברי הכנסת דוד ביטן, יעקב מרגי ואחמד טיבי.

ניר אורבך: הקואליציה ביקשה להגדיל את מספר חברי הנשיאות, כך שיהיו שישה סגנים מהקואליציה וחמישה מהאופוזיציה, וזה כחלק מחוסר ההצלחה להקים את כל מוסדות הכנסת, הוועדות הקבועות וועדת האתיקה.

ניר אורבך: לא ניתן בשלב הזה לבחור סגנים קבועים לפי הרכב זה, משום שלצורך כך נדרש רוב של שלושה רבעים מחברי ועדת הכנסת.

ניר אורבך: כרגע, לצערי, בהיעדר חברים מרוב סיעות האופוזיציה, אי אפשר לקבל החלטה כאמור.

ניר אורבך: לפיכך ועל מנת להקל על עבודתם של הסגנים הנוכחים, שנאלצים לנהל את ישיבות הכנסת במשך שעות ארוכות, אנו מציעים לקבוע באופן זמני, ועד שיתגבשו ההסכמות לגבי הרכב הנשיאות הקבוע, את ההסדר הבא שיחול רק בשנה זו, שנת 2022, כלומר עד ה-31 בדצמבר: מטעם האופוזיציה, ולפי בקשה של סיעת יהדות התורה, יכהן חבר הכנסת יעקב אשר כסגן זמני נוסף ליושב-ראש הכנסת; מטעם הקואליציה יכהנו כסגנים במהלך השנה: 1.

ניר אורבך: חבר הכנסת איתן גינזבורג; 2.

ניר אורבך: חברת הכנסת אמילי חיה מואטי; 3.

ניר אורבך: חבר הכנסת יבגני סובה; 4.

ניר אורבך: חבר הכנסת צבי האוזר; 5.

ניר אורבך: חברת הכנסת ג'ידא רינאוי זועבי; 6.

ניר אורבך: חבר הכנסת מנסור עבאס.

ניר אורבך: ואולם על מנת שלא לחרוג מיחסי הכוחות בין הקואליציה לאופוזיציה, וכן כדי לא לחרוג במספר הסגנים הקבוע על פי חוק, בכל עת אחד מהם לא יכהן בתפקידו כסגן לפי הפירוט הבא: מיום האישור במליאה ועד ה-28 בפברואר 2022 לא יכהן חבר הכנסת יבגני סובה; מיום 1 במרץ 22' ועד 30 באפריל 22' לא יכהן חבר הכנסת איתן גינזבורג; מיום 1 במאי ועד 30 ביוני 2022 לא תכהן חברת הכנסת אמילי חיה מואטי; מיום 1 ביולי ועד 31 באוגוסט 22' לא יכהן חבר הכנסת צבי האוזר; מיום 1 בדצמבר 22' ועד 31 באוקטובר 22' לא תכהן חברת הכנסת ג'ידא רינאוי זועבי; מיום 1 בנובמבר 22' ועד 31 בדצמבר 22' לא יכהן חבר הכנסת יבגני סובה.

ניר אורבך: אני מדגיש שוב שמדובר בסגנים זמניים ליושב-ראש הכנסת, וכהונתם תסתיים עם - - -

שלמה קרעי: לא אמרת שיבגני סובה לא מכהן בינואר-פברואר?

שלמה קרעי: הוא קיבל כפול?

ניר אורבך: נכון, יפה ששמת לב, חבר הכנסת קרעי, הוא קיבל כפול.

שלמה קרעי: איתן, רק אותך לא גרעו מהמצבת.

איתן גינזבורג: גרעו, למה לא?

שלמה קרעי: יבגני סובה קיבל פעמיים על חשבונך.

רם שפע: האחריות שלך נפלאה, חבר הכנסת קרעי...

רם שפע: תודה רבה.

ניר אורבך: מודגש שוב כי מדובר בסגנים זמניים ליושב-ראש הכנסת, וכהונתם תסתיים עם מינוים של סגנים קבועים.

ניר אורבך: תודה רבה.

ניר אורבך: אדוני יושב-ראש הכנסת, בבקשה.

ארבל אסטרחן: רק צריך לציין שכדי שכהונתו של חבר הכנסת גינזבורג תסתיים, הוא יצטרך להתפטר, כי הוא כבר סגן ותיק.

ניר אורבך: תודה על ההערה החשובה.

מיקי לוי: צודקת.

מיקי לוי: בוקר טוב, חברי יו"ר הוועדה חבר הכנסת ניר אורבך, חבריי חברי הכנסת, אני שמח שהיום אנחנו מביאים פתרון לסוגיה נוספת שעמדה במחלוקת בין הקואליציה לבין האופוזיציה בחצי השנה האחרונה.

מיקי לוי: הפתרון המוצע כאן הוא בהחלט פתרון פרופורציונלי, המאזן ומחלק ארבעה סגני יושבי ראש לאופוזיציה וחמישה לקואליציה.

מיקי לוי: חמש-ארבע זה בהתאם לחוק, וככה זה נקבע.

מיקי לוי: אני רוצה להודות בהזדמנות הזו לשר ליברמן על כך שהסכים לפשרה שהצעתי ולסבב בין סגני היושב-ראש.

מיקי לוי: אני בעיקרון מצפה מסגני היושב-ראש להבין את מורכבות התפקיד, לנהל את דיוני המליאה בשיקול דעת, במתינות ובהתאם לתקנון הכנסת.

מיקי לוי: אני מצפה מכל חברי הכנסת לכבד את מוסד יושב-הראש.

מיקי לוי: הוא לא מוסד פרטי של אף אחד, הוא מוסד של הכנסת, ואנחה את הסגנים לגלות אפס סובלנות כלפי שיח אלים וארסי במליאה.

מיקי לוי: לצערי, עברנו בכמה פעמים את הגבולות הראויים.

מיקי לוי: אנחנו בהחלט רוצים להעביר בחזרה את הכנסת לפסים ראויים לכנסת ישראל.

מיקי לוי: אני רוצה להודות לך על כל המהלך, לייעוץ המשפטי שמצא את האפשרות למינוי סגנים זמניים בינתיים, ושוב, שר האוצר שוויתר בשלב הראשון על הסבב עבור הנציג של ישראל ביתנו.

מיקי לוי: תודה רבה והמשך יום טוב.

ניר אורבך: תודה רבה, אדוני היושב-ראש.

ניר אורבך: כעת אנחנו נעבור לחברי הכנסת.

ניר אורבך: אני אחרוג ממנהגי – מאחר וצפוי לנו יום עמוס, אני אגביל כל דובר לשלוש דקות.

ניר אורבך: חבר הכנסת קרעי, בבקשה.

שלמה קרעי: תודה, אדוני יושב-הראש.

שלמה קרעי: אדוני יושב-ראש הכנסת, כשאתה אומר שמוסד יושב-הראש הוא לא מוסד פרטי של אף אחד, זה אומר גם שהוא לא מוסד פרטי שלך, אדוני.

שלמה קרעי: כשהייעוץ המשפטי לכנסת הורה להשיב את 2,200 ההסתייגויות – או את 400 ההסתייגויות שלי – בוועדה של הכשרות, ואתה הורית למחוק את ההסתייגויות בכל זאת, זה אומר שאתה מתייחס למוסד יושב-הראש כמוסד פרטי שלך.

שלמה קרעי: אותו דבר כשאתה מוציא אותי מהמליאה, כשאני מצטט לבנט משפט שהוא אמר, ואתה מוציא בלי שלוש קריאות, ואתה מוציא רבים מחבריי בלי שלוש קריאות, זה אומר שאתה מתייחס למוסד יושב-הראש כאל מוסד פרטי שלך.

שלמה קרעי: לכן אם אתה מבקש שאנחנו נכבד את מוסד יושב-הראש, אני חושב שמי שעומד בראשו צריך לכבד את המוסד בעצמו, ומה שנקרא "מכבדיי אכבד".

שלמה קרעי: אדוני יושב-הראש, לגבי החוכא ואטלולא הזאת של משחק הכיסאות בסגני יושב-ראש הכנסת, זה בטח לא מכבד את מוסד יושב-הראש, כשאין כאן אנשים שנמצאים בתפקיד ברור, בתפקיד שצריך לכבד את המעמד שהם נמצאים בו.

שלמה קרעי: יש כאן איזשהו משחק כיסאות.

שלמה קרעי: אולי הייתם עושים את זה כך שכל יום בשבוע יהיה פחות סגן אחד, יום ראשון לא יהיה איתן גינזבורג, יום שני לא תהיה ג'ידא, יום שלישי לא תהיה אמילי.

שלמה קרעי: אפשר גם לעשות משחקים כאלו.

שלמה קרעי: אני לא מבין למה אתם הופכים את עצמכם ללעג וקלס במשחק כסאות מוזר שכזה.

שלמה קרעי: אתם הופכים את כל הכנסת ללעג ולקלס, ואין לי מה לומר אלא שאולי תתחילו לכבד את עצמכם ואז גם האחרים שנמצאים סביבכם יכבדו אתכם.

ניר אורבך: קשוט עצמך ואחד כך קשוט אחרים.

שלמה קרעי: אתה לא יכול להשתמש באותו משפט שלי, אדוני.

שלמה קרעי: כדאי שתמצא משהו חדש לומר.

ניר אורבך: עם כל היומרנות שלך, לא אתה המצאת את זה, חוכא ואטלולא זה אולי במרכז הליכוד.

ניר אורבך: חבר הכנסת יבגני סובה, בבקשה.

יבגני סובה: תודה רבה, אדוני היושב-ראש, כבוד יושב-ראש הכנסת, אני חושב שעצם ההצבעה והסידור הזה, נקרא לזה סידור, מוכיח שאנחנו באמת קואליציה שלא חוששת ומאמינה שהכנסת תתפקד ותמשיך לעבוד למען אזרחי ישראל.

יבגני סובה: בניגוד לחבר הכנסת קרעי, אני חושב שדווקא זה שהלכנו על הסידור הזה רק מחזק את הטענה שיושב-ראש הכנסת כן שומר על כבודה של הכנסת, כי הכי קל היה לשנות דברים ואז להגדיל את הנשיאות.

יבגני סובה: עצם העובדה שאנחנו לא נוגעים בזה, לא מגדילים את זה, כן צריך להגיד מילה טובה ליושב-ראש הכנסת שעומד על ההגנה של הכנסת כמוסד.

יבגני סובה: אני גם אגיד לך, שלמה ידידי, זאת לא בושה להיות ברוטציה בתפקיד הזה סגן יושב-ראש הכנסת.

יבגני סובה: אני בטוח שאם זה היה תלוי בכם, גם אתם הייתם רבים על התפקיד הזה גם ברוטציה.

יבגני סובה: אני חושב שזה לא סגן אחד, זה לא שני סגנים, ולכן מספר סגנים ברוטציה זה בסדר גמור.

שלמה קרעי: בשש רוטציות.

יבגני סובה: בסדר.

יבגני סובה: אגב, אתם מוזמנים כאופוזיציה תמיד לבוא לשולחן הדיונים ולשולחן המשא ומתן, דרך אגב גם בוועדות השונות, ובכך גם אולי אפילו להגדיל, אם אתם תגידו שאתם רוצים לקבל חמישה ולא ארבעה.

שלמה קרעי: עניתם על המכתב של יריב לוין מלפני חודשיים?

שלמה קרעי: התייחסתם?

שלמה קרעי: קיבלנו איזושהי התייחסות?

יבגני סובה: אתה לא שלחת אלי שום מכתב, אני מדבר בשם עצמי, אלי לא פנית בשום מכתב, אז אני מתייחס לדברים שפונים אלי.

שלמה קרעי: בהחלט תשובה מעניינת.

יבגני סובה: אתה תפנה אלי, אני אפנה אליך במכתב.

יבגני סובה: אני חושב שדווקא העובדה שיושב-ראש הכנסת עומד ולא משנה את התקנון - - -

שלמה קרעי: הוא לא יכול לשנות.

יבגני סובה: פה כנראה נישאר חלוקים בדעות.

יבגני סובה: אני הסברתי את מה שהסברתי, אתה תפרש את זה כמו שאתה רוצה לפרש.

יבגני סובה: אבל אני קורא פה בהזדמנות הזאת לאופוזיציה כן לשתף פעולה עם יושב-ראש הכנסת וכן לאייש את הוועדות.

יבגני סובה: אני חוזר על הדברים שאמרתי, לראשונה מזה שבעים ומשהו שנה, שבכנסת לא פועלת ועדת העלייה, הקליטה והתפוצות, שכידוע לא רק שיש רוב לאופוזיציה, אלא גם יושב-ראש הוועדה מיועד להיות מטעם האופוזיציה.

יבגני סובה: לאור האתגרים, לאור העלייה ולאור בעיות הקליטה שאנחנו צופים, אני קורא לאופוזיציה, ואולי גם אתה חבר הכנסת קרעי תתמודד על תפקיד יושב-ראש ועדת העלייה, הקליטה והתפוצות ואז יהיה לך לפחות תפקיד ותוכל לתרום לאזרחי ישראל.

יבגני סובה: תודה רבה.

שלמה קרעי: יבגני, איך רואים שאתה מנותק מהמציאות.

יריב לוין: תודה, אדוני היושב-ראש.

יריב לוין: אנחנו מתנגדים באופן מוחלט להצעה הזו, ואני אומר את זה בכאב רב, כי באופן רגיל כאשר יושב-ראש הכנסת מביא הצעה, בעיקר לעניין נשיאות הכנסת, האופוזיציה נהגה תמיד לתמוך בהצעות האלה, משום שהן תמיד הובאו בהסכמה, ותמיד הובאו לאחר הידברות.

יריב לוין: אבל חבר הכנסת סובה, נוצר כאן מצב שלמרות מאמצים אמיתיים שעשה יושב-ראש הכנסת למצוא לו פתרונות, ההתעקשות של מרכיבים מסוימים בקואליציה, בעיקר של תקווה חדשה וישראל ביתנו, צריך לומר את הדברים כפי שהם - -

יבגני סובה: מה זאת אומרת?

יבגני סובה: אני ויתרתי, מה זאת אומרת התעקשות?

יבגני סובה: יריב, מה ההתעקשות?

יריב לוין: - תשמע עד הסוף, היא הביאה לכך שבפעם הראשונה בתולדות הכנסת נרמסו כל הכללים שעל פיהם הבניין הזה עבד לאורך עשרות שנים, והרשימה היא כמובן ארוכה: החל ממינוי ועדות שלא על פי המפתח הסיעתי כפי שצריך להיות וכפי שמתחייב מההכרעה הדמוקרטית של הציבור, דרך הקמת ועדות חדשות באופן חד-צדדי ולקיחת כולן לקואליציה, והמשך בהתערבות מי יעמדו בראש ועדות שהוצעו לאופוזיציה, דרך שינויי תקנון שבמקום לעשות אותם בהסכמה, נעשו באופן חד-צדדי אפילו בלי לדבר אתנו בכלל, ולצערי הרשימה הזאת ארוכה והבעיה הזו רחוקה מפתרון.

יריב לוין: אני רוצה להזכיר.

יריב לוין: הוקמה נשיאות כנסת זמנית, רק אתם חשבתם, שיש באופוזיציה סיעה, אני אקרא לה בשמה, הרשימה המשותפת, שתוכלו לקנות אותה, תמנו לה סגן זמני, תראו שכביכול הנשיאות היא מאוזנת והיא תתמוך בכם בכל דבר ועניין; רק מתברר שלא כך הדבר, ושם אין אנשים שהם רובוטים או שהם שפוטים של מישהו, ועכשיו יש צורך למנות מזכיר כנסת, ויש חשש שלא יהיה לו רוב בנשיאות הקיימת, בוא נגיד בדיוק מה קורה פה, ואז באים ואומרים: בוא נבודד את סוגיית הנשיאות, נמשיך למנות נשיאות זמנית, שאגב הזמני הזה הופך לקבוע, בגלל ההחלטות שאתם קיבלתם בכל נושא הוועדות לאורך כל הדרך, ונרחיב את הנשיאות באופן כזה שנייצר לקואליציה רוב גדול כדי לפתור את הבעיה שכרגע אין לה יכולת להעביר החלטות בנשיאות, במקום שהדבר מחייב הצבעה.

יריב לוין: זה מה שקורה כאן, ולדבר הזה אנחנו כמובן לא מסכימים.

יריב לוין: הניסיון להציג מראית פני התקדמות, הבנות והסכמות – אני אומר חד-משמעית, שאין הבנה ואין שום הסכמה, ואנחנו חושבים שהדבר הזה הוא בלתי תקין.

יריב לוין: אני אגיד יותר מזה, אנחנו גם נמצאים במציאות שבה יש ליושב-ראש הכנסת סמכות מלאה לקבוע מי ינהל ישיבות של הכנסת.

יריב לוין: אף אחד לא חולק על הדבר הזה, וזה ברור לחלוטין.

יריב לוין: יחד עם זאת, הגענו למציאות שבה סגני היושב-ראש מטעם האופוזיציה בכלל לא משובצים לנהל ישיבות.

יריב לוין: נדמה לי שזה קורה כך גם השבוע, כפי שהבנתי מהעדכון האחרון שקיבלתי, ואם אני טועה, אני אשמח לדעת שאני טועה.

יבגני סובה: יריב, לא אתם החרמתם?

יריב לוין: אבל אם אינני טועה, אנחנו נמצאים כאן במציאות קשה מאוד, חסרת תקדים, בעייתית מאוד, והדרך לפתור אותה זה לא לארגן איזה רוב מקרי בנשיאות זמנית עכשיו כדי שאפשר יהיה לבחור מזכיר, אלא הדרך לפתור אותה זה לשבת באמת לשולחן, לענות סוף סוף למכתב ששלחתי בעניין הזה ליושבת-ראש הקואליציה ולשר המקשר, מכתב שנשלח לטעמי לפני כמעט חודש עם הצעה להסדרת כל הנושאים האלה במחלוקת, שעד היום אפילו לא נענה; לא רק שלא התקיימה איזו ישיבה או היה איזשהו בדל של רצון טוב.

יריב לוין: אתם רוצים להמשיך לנהל את הכנסת בצורה הזאת?

יריב לוין: אני חושב שזה דבר שאסור לתת לו לקרות.

יריב לוין: תסלחו לי שאני אומר לכם את זה, אתם מעמידים את יושב-ראש הכנסת במצב בלתי אפשרי ולא הוגן.

יריב לוין: אף יושב-ראש לא היה רוצה שהדברים ייראו ככה.

יריב לוין: אתם מעמידים אותו במקום בלתי אפשרי, לא נותנים לו את מרחב התמרון שתמיד קואליציות נתנו בהבנה ליושבי-ראש כנסת, כדי שיוכלו לפתור את הבעיות ולהביא למצב שהכנסת תתפקד כפי שצריך.

יריב לוין: זה מעשה לא הגון, לא ראוי ולא מכובד.

יריב לוין: אם אתם רוצים עכשיו להמשיך בדורסנות הזאת ובקו הזה, לפחות אל תנסו להציג את זה באיזה מן אור אחר.

ניר אורבך: חבר הכנסת לוין, עוד חצי דקה.

יריב לוין: אין שום בעיה, אני מסיים בשתי מילים.

יריב לוין: מה שאתם עושים זה המשך הדורסנות החד-צדדית, האנטי דמוקרטית, וכל ניסיון אחר להציג את זה באור שונה, לא עובד ולא ישכנע אף אחד.

ניר אורבך: תודה רבה.

ניר אורבך: חברת הכנסת גי'דא רינאוי זועבי, ואחר כך חברת הכנסת קרן ברק.

ג'ידא רינאוי-זועבי: תודה רבה, בוקר טוב לכולם.

ג'ידא רינאוי-זועבי: האמת היא שלי יש כבוד גדול למשכן ולבית הזה.

ג'ידא רינאוי-זועבי: כל פעם שאנחנו נתקלים, במיוחד במליאה, בשיח מדיר, אגרסיבי וחסר כבוד נהיה לי עצוב.

ג'ידא רינאוי-זועבי: אני רואה בתפקיד שלי כסגנית יושב-ראש הכנסת ככוח מגשר, מפשר וגם מחבר.

ג'ידא רינאוי-זועבי: אני רוצה להודות ליבגני סובה על זה שנאות לוותר ראשון, ובאופן אישי אני שמחה על זה שעוד תקרת זכוכית נפרצה, ואני אהיה האישה הערבייה הראשונה שתתמנה להיות סגנית יושב-ראש הכנסת, אז יישר כוח.

ג'ידא רינאוי-זועבי: תודה.

יבגני סובה: בהצלחה.

קרן ברק: אני לא כל כך מצליחה להבין את האירוע הזה, אתם ממנים סגנים לשנה?

קרן ברק: זה לא זמני, זה קבוע.

קרן ברק: אני אשמח להבין איך עושים מסלול עוקף – ארבל, כל פעם אני מגלה עוד שלב שאת עוברת בהכשרות.

קרן ברק: אני אשמח להבין איך זה יכול להיות ששנה שלמה זה נקרא זמני.

קרן ברק: לדעתי יש חוקים בקטע של הזמני.

קרן ברק: זמני אמור להיות עד שקמה הממשלה, אבל זה כבר לשנה שלמה.

קרן ברק: אם זה לשנה שלמה, אני שואלת פה גם את חבריי, איך מתקבלות ההחלטות ביחס החלוקה מבחינת הסיעות וגודלן.

קרן ברק: מה שקורה בכנסת, ואני דיברתי אתך באופן אישי יושב-ראש הוועדה, איך יושב-ראש הכנסת מקבל פה החלטות חד-צדדיות לגבי הבניין הזה על ידי מנגנון.

קרן ברק: יש פה כנסת, יש לה יושב-ראש, יש ליושב-ראש מנכ"ל שמנהל את המקום הזה, אבל זה לא עוד מקום עבודה, זה לא עוד בניין משרדים שבו היושב-ראש והמנכ"ל מחליטים עלינו החלטות כדמוקרטיה איך נתנהל, בטח עכשיו בזמן קורונה.

קרן ברק: נוצרת סיטואציה שבה היושב-ראש והמנכ"ל שלו מחליטים, על ידי החלטות כאילו פרוצדורליות, לסגור פה פעילות שלמה של עבודה פרלמנטרית – של השדולות, של הכנסים, של האירועים, שזה הכלי היחיד שלנו כאופוזיציה לנהל דברים ולשים אג'נדות.

קרן ברק: ארבל ושגית, לדעתי לא יכול להיות שעל ידי החלטה מנהלתית פרוצדורלית יסגרו כך החלטות.

קרן ברק: זאת יכולה להיות החלטה של משרד הבריאות – אני מקבלת, זאת יכולה להיות החלטה של ועדת הכנסת פה שתקבל החלטות איך הבניין הזה מתנהל, אבל לא יכול להיות שיושב-ראש הכנסת והמנכ"ל יסגרו לנו פעילות פרלמנטרית של נבחרי ציבור.

קרן ברק: אנחנו לא שכירים, אנחנו נבחרי ציבור.

קרן ברק: ההחלטה פה היא כמו של מנכ"ל של חברה פרטית, שמודיע לאנשים שלו: היום אני אומר לכם לעבוד מהבית, היום אני אומר לכם איך להתנהל.

קרן ברק: הוא לא יכול להגיד לנו איך להתנהל.

קרן ברק: אנחנו נבחרי ציבור, הציבור בחר בנו, ולכן את ההחלטות האלה צריך לקבל או משרד הבריאות, ואז אנחנו כחלק מהמדינה נכללים בתוכה, או ועדת הכנסת בראשותך תנהל פה דיונים ארוכים ובסוף תגיע להחלטה של סדרי דיון, אבל לא יכול להיות שבדלת האחורית קושרים לנו את הידיים וסוגרים לנו את הפעילות הפרלמנטרית על ידי החלטה, כביכול, מנהלתית.

קרן ברק: זה משהו שבעיניי לא תקין מבחינה שלטונית.

קרן ברק: אנחנו נמצאים פה בוועדות, כל החוקים פה עוברים פה אחד בלי התנגדויות, כי מצאתם סעיף בתקנון שמכשיר את זה.

קרן ברק: יש פה כל כך הרבה דברים, שבסוף התקופה הזאת תהיה תקופה שחורה בדרדור של הכנסת בתפקידה כמפקחת על הממשלה בשלטון פרלמנטרי דמוקרטי.

קרן ברק: לצערי הרב, אני לא רואה איך הליך כזה נעצר וחוזר אחורה.

קרן ברק: בדרך כלל כשמתחיל הליך, הוא רק הולך ומדרדר.

קרן ברק: שגית וגם ארבל, אני חושבת שהייתן צריכות לעשות על זה תהליכים מחשבתיים הרבה הרבה יותר משמעותיים, איך ההחלטות שלכן, כביכול המנהלתיות, פוגעות לאורך שנים וקדימה בדמוקרטיה הישראלית ובכנסת בכלל.

ינון אזולאי: קרן, לפי דעתי בהנהלת הקואליציה הקיימת הם עושים מה שהם רוצים ולא בטוח שהם גם שומעים לייעוץ המשפטי, עם כל הכבוד.

ינון אזולאי: את רואה מה שהולך במליאה.

קרן ברק: אבל במקרה הזה יש להם יועצות משפטיות שמגבות את זה.

ינון אזולאי: - - - בצורה דורסנית לכל דבר.

יצחק פינדרוס: בהמשך למה שאמרה קרן ברק אני רוצה לומר הערה קטנה.

יצחק פינדרוס: אני לא יודע אם אתם יודעים, במדינת ישראל יש רק מקום אחד שהמזנון סגור לישיבה, מקום אחד, זאת אומרת שאם חבר כנסת רוצה לשבת עם מישהו, הוא צריך ללכת כמה מטר פה לסינית ושם יש לו בית קפה לשבת, אבל אם הוא רוצה לשבת בכנסת, הוא לא יכול.

קרן ברק: נכון, או לעשות כנס.

קרן ברק: גם כנס אתה יכול לקיים בבנייני האומה.

קרן ברק: אתה יכול ללכת למשחק כדורגל, אתה יכול ללכת להופעה, אתה יכול ללכת למסיבה, הכול אתה יכול, רק הכנסת סגורה, רק הכנסת.

יצחק פינדרוס: במדינת ישראל אתה מסתובב והכול פתוח, אבל יש מקום אחד במדינת ישראל סגור שלא מתכנסים – זה בכנסת.

יצחק פינדרוס: כל מסיבות הסילבסטר התקיימו כרגיל והכול בסדר, אבל יש מקום אחד שזה אחרת.

קרן ברק: אבל פינדורס, זה בלי החלטה של כנסת, זאת החלטה של יושב-ראש הכנסת והמנכ"ל.

קרן ברק: מילא אם זה היה מתקבל פה בוועדה, מילא אם היו דיונים על זה, זו החלטה דיקטטורית של בן אדם אחד.

קרן ברק: משהו פה לא תקין מבחינת השיטה.

ניר אורבך: חברת הכנסת ברק, הבנו את זה.

ניר אורבך: חבר הכנסת פינדרוס, אל תנהל עכשיו דו-שיח, דבר אל כולם.

יצחק פינדרוס: לא עניתי, לא התייחסתי, אני רק רוצה לדבר על הדיון הזה.

יצחק פינדרוס: אנחנו בהמשך דיון של היתממות.

יצחק פינדרוס: אני מגלה שיש פה דבר חדש, איך אמרה חברת הכנסת ג'ידא?

יצחק פינדרוס: השיח והכבוד ההדדי הם כיסוי.

יצחק פינדרוס: מנהלים פה לילות שלמים של דיונים על סעיף 98 כדי שחיילים לא יוכלו להגיש תלונה לקצין קבילות החיילים, ואחרי זה מנהלים דיון שלם על משהו כלכלי שהולך להתמוטט, מתברר שיש בעיה לערוץ 12 וערוץ 13, אבל השיח – שיהיה מכבד.

יצחק פינדרוס: אותו דבר עכשיו, יש דיון בין הקואליציה לאופוזיציה שלא מתנהל על חלוקת הוועדות בכנסת.

יצחק פינדרוס: זה הדיון ומיתממים, מביאים לנו עכשיו סגני יושב-ראש כאלה, סגני יושב-ראש כאלה, רוצים שאנחנו נהיה חלק מהמשחק הזה.

יצחק פינדרוס: חבר'ה, יש פה דיון אמיתי.

יצחק פינדרוס: אדוני יושב-ראש הכנסת, פניתי גם אליך וגם ליושב-ראש הוועדה, כבר במשך חודש וחצי, תיכנסו לחדר סגור, תפתרו את העניין הזה ותגיעו להסכמה מינימלית.

יצחק פינדרוס: אין שום הסכמה, יש חצאי דברים.

יצחק פינדרוס: אמר לי איתן גינזבורג יום אחד בדיון שיש הסכמות; אין הסכמות.

יצחק פינדרוס: לא ענו למכתב של יריב, אין הסכמות עם האופוזיציה; לא רק שאין הסכמות, אלא הכול נעשה באופן חד-צדדי, כולל המינויים היום הם בסופו של דבר חד-צדדיים, כולל הורדת יושבי ראש מהאופוזיציה, שזה חד-צדדי בסופו של דבר.

יצחק פינדרוס: הדבר הזה חייב להיפסק.

יצחק פינדרוס: הבניין הזה הוא לא רק בניין של הקואליציה; הוא בניין של כל חברי הכנסת, של כולם, של כל הסיעות, וככה צריך להתנהל, והראיה בדיוק ההתנהלות שמתנהלת פה בשבועיים האחרונים והדיונים שיהיו פה מיד אחר כך.

יצחק פינדרוס: לכן אנחנו לא יכולים להסכים לצורה הזאת ולדיבורים היפים על שיח מכבד, הם לא מכסים על הדבר הנפשע הזה של התנהלות דורסנית.

יצחק פינדרוס: תודה רבה.

ניר אורבך: תודה.

ניר אורבך: לא רשומים יותר דוברים, מישהו עוד רוצה להוסיף?

ניר אורבך: לפני שנעבור להצבעה, ארבל בבקשה.

ארבל אסטרחן: לגבי מה שאמרה חברת הכנסת ברק בנוגע לסגנים זמניים, אפשר היה לכאורה לחשוב שהם מתמנים בדרך קלה או פשוטה יותר, ולכן הם אמורים לכהן תקופה קצרה.

ארבל אסטרחן: צריך לדעת שהמונח זמניים הוא לא מונח פורמלי של התקנון.

ארבל אסטרחן: כל הסגנים מתמנים באותה דרך, קרי: אישור פה בוועדה, ואחר כך אישור במליאה.

ארבל אסטרחן: הרעיון של הזמניות – האמת שהוא תמיד עד התגבשות הכנסת, הוועדות ואיוש כל התפקידים בכנסת, פשוט בדרך כלל לתקופות קצרות יותר, אבל פורמלית הם סגנים לכל דבר ועניין, יש להם כמובן כל הסמכויות, והם גם נבחרים בדרך הרגילה.

קרן ברק: אז לא הבנתי למה את מכשירה את המילה זמני?

ארבל אסטרחן: כי כך נהוג בכנסת, שעד איוש כל התפקידים בכנסת נבחרים סגנים שמכונים "סגנים זמניים" – יושבי ראש הוועדות, חברי הוועדות, כל התפקידים בכנסת.

קרן ברק: לצורך העניין, יועצת משפטית אחרת היתה מפרשת את זה אחרת ואומרת שזה לא זמני, נכון?

קרן ברק: זאת את החלטת לקרוא לזה כך, הנוהג.

קרן ברק: "נהוג" אבל זה לא זמני.

ארבל אסטרחן: אבל הם נבחרים בדרך הרגילה.

קרן ברק: אז זה לא זמני, המילה זמני לא קשורה.

ארבל אסטרחן: צריך לדעת שיש לזה עוד משמעות.

קרן ברק: הם לא זמניים.

קרן ברק: זאת מכבסת מילים פוליטית שביקשו ממך כדי להקל על זה?

קרן ברק: זה לא זמני.

קרן ברק: המילה זמני לא קשורה לפה.

ארבל אסטרחן: כך עושים תמיד עד ההתגבשות.

איתן גינזבורג: הדרישה - - -

ינון אזולאי: קרן, מה הבעיה שלך?

ינון אזולאי: הכנסת זמנית, הממשלה זמנית.

יצחק פינדרוס: למה כל ההצגה הזאת?

יצחק פינדרוס: תגידו לנו אחות של מי הולכת להיות מזכירת הכנסת.

יצחק פינדרוס: עזבו אותנו, אתם עושים לנו פה הצגה.

יצחק פינדרוס: אחות של מי הולכת להיות מזכירת הכנסת?

יצחק פינדרוס: ובזה נפתור את העניין.

מיקי לוי: חבר הכנסת פינדרוס, ככה אתה חושד בי?

מיקי לוי: כבר הוכחתי במינוי בכיר, שזה לא כך.

יצחק פינדרוס: לא בך.

יצחק פינדרוס: תאמין לי, בך אני לא חושד.

יצחק פינדרוס: יש לך בוסים, ראיתי איך הבוסים תופסים אותך.

יצחק פינדרוס: בך אני לא חושד.

ארבל אסטרחן: ברגע שיהיו הסכמות על הרכב קבוע, כל הסגנים האלה מסיימים את כהונתם.

ארבל אסטרחן: אני מקווה מאוד שזה לא ייקח עוד שנה שלמה, וזאת המשמעות בעצם.

ארבל אסטרחן: כל ההסדר הזה הוא עד לקבלת - - -

קרן ברק: וההופכי של זה שאם זה לא ייגמר תוך שנה שלמה, עוד ארבע שנים הם ייקראו סגנים זמניים?

איתן גינזבורג: גם אני קרוי זמני, גם טיבי קרוי זמני.

קרן ברק: בסדר, מה זה משנה?

קרן ברק: זאת הפרשנות של היועצת המשפטית של הוועדה, שעד סוף הקדנציה הם נקראים זמניים, אחלה פרשנות.

קרן ברק: ..

ארבל אסטרחן: אבל כאמור, דרך הבחירה והסמכויות שלהם מלאים לכל דבר ועניין.

ניר אורבך: ארבל, תודה רבה.

ניר אורבך: אנחנו נעבור כעת להצבעה.

ניר אורבך: לצערי, סיעת יהדות התורה מבקשת למשוך את שמו של חבר הכנסת יעקב אשר, ולכן אנחנו נעבור להצבעה רק על - - -

ינון אזולאי: אדוני, פינדורס אמר משהו לגבי מזכיר או מזכירת הכנסת.

ינון אזולאי: קודם כל, הוא לא התכוון ליושב-ראש.

ינון אזולאי: דווקא בגלל שאף אחד לא חושד ביושב-ראש, והיושב-ראש נקי מכל שיקול אחר, עד שגם חברי האופוזיציה לא יהיו סגנים מלאים, לא תתקיים בחירה למזכיר הכנסת.

ינון אזולאי: ככה אני חושב, וזה הדבר הנכון והראוי.

מיקי לוי: אתה רק חושב.

ינון אזולאי: מה אני רק חושב?

ינון אזולאי: אתה לא חושב כמוני שצריך להיות ככה?

ינון אזולאי: כרגע ניקינו אותך מכל אשמה, אדוני היושב-ראש, זה לא בסדר.

ינון אזולאי: לחכות כאופוזיציה כדי שיענו ליריב לוין למכתב שכתב?

ניר אורבך: תודה רבה.

ניר אורבך: אני חוזר, לצערי, שסיעת יהדות התורה מבקשת למשוך את שמו של חבר הכנסת יעקב אשר כסגן זמני נוסף ליושב-ראש הכנסת, מה שמשאיר כרגע מקום פנוי לאופוזיציה שיתמנה ברגע שיגיעו להסכמה, ולכן אנחנו מצביעים רק על ששת חברי הקואליציה – חבר הכנסת איתן גינזבורג, חברת הכנסת אמילי חיה מואטי, חבר הכנסת יבגני סובה, חבר הכנסת צבי האוזר, חברת הכנסת ג'ידא רינאוי זועבי וחבר הכנסת מנסור עבאס, לפי ההסדר שקבענו עם הרוטציות.

שגית אפיק: כשהמשמעות היא חמישה-ארבעה.

ניר אורבך: מי בעד?

שלמה קרעי: התייעצות סיעתית.

רם שפע: אי אפשר כבר.

אחמד טיבי: התייעצות סיעתית.

איתן גינזבורג: ברגע שהתחילה ההצבעה, כבר אי אפשר.

איתן גינזבורג: היא התחילה, הוא שאל מי בעד.

אחמד טיבי: תצביע איך שאתם רוצים, בסדר?

איתן גינזבורג: למה אתה צועק?

איתן גינזבורג: מה קרה?

אחמד טיבי: יש לי שאלה.

רם שפע: תשאל, זה לא קשור, רגע, הוא ייתן לך.

אחמד טיבי: רק שאלה והם מתנפלים, די כבר.

איתן גינזבורג: מי מתנפל?

איתן גינזבורג: מה פתאום?

איתן גינזבורג: מה יש לך, השתגעת?

אחמד טיבי: שאלה, שאף אחד לא יפסיק אותי.

ניר אורבך: בבקשה, לא יפסיקו אותך.

אחמד טיבי: בלאו הכי אתם לא נותנים לנו לעשות כלום בכנסת.

אחמד טיבי: כל מה שאנחנו עושים, למרות הקואליציה, לא בגלל הקואליציה שמאפשרת לנו, וההתנהלות בקשר לקורונה נכונה בדיוק כמו שאמרה קרן ברק.

אחמד טיבי: עכשיו אני רוצה לשאול, האם ההצבעה על כל השמות האלה היא מינוי מידי, או שאתה ממנים רוטציוניים גם לעתיד?

אחמד טיבי: כמה אנשים מתמנים עכשיו כסגנים?

ניר אורבך: בכל זמן נתון יש חמישה סגנים.

אחמד טיבי: חמישה מהקואליציה, על כמה אתה מצביע מהקואליציה?

ניר אורבך: אתה מצביע על שישה.

אחמד טיבי: למה?

ניר אורבך: כל בכל זמן נתון יש לך חמישה, אתה מצביע על שישה.

אחמד טיבי: מה, זאת קבוצת כדורגל?

אחמד טיבי: מה זה?

קרן ברק: מרוץ שליחים.

קרן ברק: ..

אחמד טיבי: תצביע על מה שאתה ממנה.

ניר אורבך: הבנו את השאלה, ארבל תענה.

יריב לוין: אחמד, אני אסביר לך, זה כמו בליגת העל, מותר שישה זרים לרשום, לשתף חמישה בו-זמנית.

ניר אורבך: חבר הכנסת לוין, ואם יש שישה בו זמנית, זה הפסד טכני...

יבגני סובה: סוף סוף אנחנו מסכימים על הגדרה.

יבגני סובה: ..

שלמה קרעי: טוב שאתה מסכים שאתם שחקנים זרים, אתם באמת זרים כאן.

שלמה קרעי: ..

ניר אורבך: לא, לא הסכמנו לזה.

ניר אורבך: אתה כרגיל מסכים עם עצמך ואומר "הסכמתם".

שלמה קרעי: יבגני אמר שהוא מסכים להגדרה, זה לא אני אמרתי.

ארבל אסטרחן: צריך לומר שסעיף 2 לתקנון הכנסת קובע, שהיו"ר והסגנים ייבחרו לכל תקופת כהונתה של הכנסת, ואולם רשאית הכנסת לבחור לפי המלצת ועדת הכנסת סגנים ליו"ר לתקופות כהונה קצרות יותר ולקבוע את תחילתן ואת סופם.

איתן גינזבורג: כמו שקרה בקדנציה הקודמת.

אחמד טיבי: בקדנציה הקודמת בחרו בסגן שלא כיהן במידי?

קרן ברק: לא, מעולם לא היה.

איתן גינזבורג: קבעו תקופת כהונה.

אחמד טיבי: לא כיהן במידי, למה לבחור סגן שלא מכהן מיד אחרי ההצבעה?

יריב לוין: לא רק זה, זה גם היה בנשיאות קבועה ולא זמנית.

אחמד טיבי: גם זו נקודה.

קרן ברק: אבל גם זאת קבועה, נו באמת, זה נראה לך זמני?

קרן ברק: באמת, זו הצגה.

אחמד טיבי: מותר ליושב-ראש להביא הצעה למינוי סגנים, אבל למה להוסיף סגנים כשחקני משנה רזרביים על הספסל?

שלמה קרעי: תן להם התייעצות סיעתית.

אחמד טיבי: אנחנו רוצים לשמוע את תשובת היושב-ראש.

ניר אורבך: לא, אני נשען על הייעוץ המשפטי.

אחמד טיבי: שמענו את הייעוץ המשפטי, אני רואה שהיושב-ראש לוחש לך, כדאי שתדבר בכבוד אל חברי הכנסת.

ינון אזולאי: אחמד, אני רוצה רק לשאול אותך, אתם החרמתם גם השבוע וגם שבוע שעבר, או שאוטומטי כבר לא שיבצו אתכם בתורנות?

מיקי לוי: אני נאלץ לעזוב.

ינון אזולאי: חשוב שתגיד את התשובה.

שלמה קרעי: רגע, התייעצות סיעתית.

ניר אורבך: לא, אנחנו התחלנו כבר את ההצבעה.

שלמה קרעי: זה לא נקרא.

שלמה קרעי: ברגע שנתת לו לדבר, זה לא נקרא.

שלמה קרעי: ארבל אומרת לך שאתה חייב לתת.

ניר אורבך: התחלתי את ההצבעה.

שלמה קרעי: ברגע שנתת לחבר כנסת לדבר, עצרת את ההצבעה – בעיה שלך.

ניר אורבך: אנחנו חוזרים בשעה 11:10.

ניר אורבך: אנחנו עוברים להצבעה, מי בעד ההצעה לגבי הסגנים?

ניר אורבך: מי נגד?

ניר אורבך: אנחנו נחזור עוד פעם על ההצבעה, מי בעד ההצעה?

ניר אורבך: מי נגד?

ניר אורבך: מי נמנע?

ניר אורבך: מי לא משתתף?

ניר אורבך: בעד – 6

ניר אורבך: נמנעים – 1 אושרה.

ניר אורבך: שישה בעד, אחד נגד, אחד נמנע, אחד לא משתתף.

שלמה קרעי: מי דרסו את זכות ההצבעה שלו?

ניר אורבך: מי מייצר פה תקנון חלופי לתקנון הכנסת?

קרן ברק: לארבל יש פרשנות לתקנון, כל סעיף היא מפרשת איך שבא לה.

קרן ברק: אין חוק, אין דין ואין דיין.

איתן גינזבורג: קרן, את סתם אומרת דברים.

איתן גינזבורג: את סתם מדברת, את סתם משמיצה.

קרן ברק: את הרסת את הכנסת.

איתן גינזבורג: אתם הורסים את הכנסת, את הורסת את הכנסת.

איתן גינזבורג: את והסיעה שלך הורסים את הכנסת – קרן ברק הורסת את הכנסת יחד עם סיעת הליכוד, פשוט פוגעים בכל מה שנהוג כאן כל השנים.

שלמה קרעי: איתן, אפילו אתה בדורסנות שלך כשהיית יושב-ראש ועדת הכנסת, לא הגעת לרמות של מה שאתם עושים עכשיו בכנסת הזאת.

איתן גינזבורג: נוח לכם הכאוס הזה, ואתם רוצים לייצר אותו לעתיד, תגידו את האמת.

שלמה קרעי: אפילו אתה וניסנקורן, שהגעתם לשיא כל הזמנים, הכנסת הזאת שברה את השיא שלכם.

איתן גינזבורג: נוח לכם שאין ועדת ביקורת, נוח לכם שאין ועדת עלייה, נוח לכם לא לבוא לוועדת החוץ והביטחון, נוח לכם לא לבוא לוועדות, וזה מה שאתם רוצים לייצר.

איתן גינזבורג: אין לכם שום רצון להידברות - - -

יצחק פינדרוס: ממש, לכן אתם לא עונים למכתב.

איתן גינזבורג: תגידו את האמת, נוח לכם שאין ועדת קליטה, נוח לכם לא לבוא לוועדת החוץ והביטחון, נוח לכם בכאוס הזה.

איתן גינזבורג: שום רצון להידברות אין לכם.

איתן גינזבורג: אתם עושים מה שאתם רוצים.

קרן ברק: איתן, למה זה נוח?

קרן ברק: אם אתה אומר שטות כל כך טיפשית, לפחות תגיד איך נוח לנו לא לבוא.

קרן ברק: א.

קרן ברק: אנחנו מגיעים, פשוט לא נתנו לנו להצביע, למה?

קרן ברק: כי ארבל החליטה שאנחנו לא יכולים להצביע.

קרן ברק: הכול ארבל.

ארבל אסטרחן: אני לא שמעתי - - -

איתן גינזבורג: זאת לא ארבל החליטה, אלא תקנון הכנסת החליט.

איתן גינזבורג: מי שקבע אותו זה מי שהיה יושב-ראש ועדת הכנסת וזה יריב לוין, אז כדאי שתכירי את ההיסטוריה.

קרן ברק: לא, תקנון הכנסת קבע סגנים קבועים, והיא מצאה מילה - - -

איתן גינזבורג: היא לא מצאה מילה.

איתן גינזבורג: זה לא מכובד לך מה שאת עושה.

איתן גינזבורג: פשוט הזוי מה שאת עושה, הזוי.

ניר אורבך: ברוב קולות ההצעה התקבלה.

ניר אורבך: אנחנו רוצים להתקדם לסעיף הבא: בקשת הממשלה להקדמת הדיון בהצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2017 ו-2018) (תיקון מס' 7) (הארכת תוקף הוראת מעבר), התשפ"ב-2022, מ/1492 לפני הקריאה הראשונה.

ניר אורבך: יועצת שר התקשורת, ענבל אבנון, נמצאת פה?

ניר אורבך: בבקשה תנמקי.

ענבל אבנון: בשנת 2016 נקבע כי גוף משדר ייתן רישיון לכל ספק רשום, שביקש זאת בחינם.

ענבל אבנון: בהמשך נקבעה הוראת מעבר לחמש שנים, שקבעה שניתן יהיה לגבות תשלום עבור השירות, ובלבד שמדובר באותם תנאים שהיו קיימים ערב מתן הרישיון.

ענבל אבנון: כעת הנושא כולו נמצא בבחינה בעקבות ועדת פולקמן, ומתבקש לפיכך להאריך את הוראת השעה בשנה אחת.

ענבל אבנון: משעה שהחוק נפל בשבוע שעבר והוראת המעבר פגה, קיימת חשיפה לביטול או לשינוי הסכמים בין חברות ולשינויים חדים ביחסי הכוחות בין השחקנים בשוק השידורים.

ענבל אבנון: הוראת השעה למעשה משמרת מצב קיים עד להחלת הרפורמה המקיפה בשוק השידורים, שעובדים עליה במשרד התקשורת, והיא הכרחית לטובת הוודאות הרגולטורית של השחקנים בשוק למנוע סחרור ולגרום לשינויים בלתי הפיכים.

ענבל אבנון: לכן אנחנו מבקשים פטור מחובת הנחה בקריאה ראשונה וגם בקריאה שנייה ושלישית.

יריב לוין: בכמה כסף מדובר, ומי אמור לקבל אותו?

יריב לוין: שאלה, הגיע הזמן - - -

שלמה קרעי: יריב, בוועדת הכלכלה לא הסכימו לענות לנו על זה.

ענבל אבנון: מדובר בהסכמים מסחריים בין החברות.

יריב לוין: בכמה כסף מדובר?

ענבל אבנון: אנחנו לא חשופים להסכמים האלו.

יריב לוין: אז למה זה חשוב?

יצחק פינדרוס: אם כך, למה אנחנו צריכים לאשר את זה?

יריב לוין: אולי בהסכמים האלה כתוב אפס ואין לזה - - -

איתן גינזבורג: צריך לבדוק עם ממשלת נתניהו, שקבעה את החוק הזה.

יריב לוין: איך את יודעת?

יריב לוין: את אמרת כאן שינויים חדים, על בסיס מה אמרת שינויים חדים?

יצחק פינדרוס: אני אענה לך על ממשלת נתניהו, בדיוק בגלל זה עשו את זה חמש שנים.

איתן גינזבורג: נתניהו קבע את החוק הזה, אז אולי תשאלו את מי שחוקק את החוק הזה.

איתן גינזבורג: אנחנו רק מאריכים את זה בשנה.

יריב לוין: אני רוצה לדעת, מה המשמעות של המילה שינויים חדים?

איתן גינזבורג: אני רוצה לדעת למה הצבעת על זה כשהיית בוועדת שרים לחקיקה.

יצחק פינדרוס: אני אענה לך, זה כתוב בדברי ההסבר.

יצחק פינדרוס: כתוב בדברי ההסבר, למה החוק חוקק אז.

ניר אורבך: חבר הכנסת פינדרוס וחבר הכנסת גינזבורג, בואו נעשה את זה באופן מסודר.

ניר אורבך: חבר הכנסת יריב לוין, אתה נרשמת כדובר.

יריב לוין: אני מבקש קודם כל לשאול, נאמר כאן שאם לא נאשר את הדבר הזה בבהילות, ייגרמו שינויים חדים, מה הם השינויים החדים האלה?

יריב לוין: אני מניח שיש להם משמעות כספית, אז אני שואל: איזה שינויים חדים?

יריב לוין: כמה כסף?

יריב לוין: ולמי?

ענבל אבנון: בהחלט, מדובר בכספים שעוברים בין החברות, מדובר בהסכמים מסחריים.

ענבל אבנון: אני לא יודעת להגיד בדיוק את הסכום.

יריב לוין: אז איך את יודעת להגיד לנו שינויים חדים?

יריב לוין: את מטעה את הוועדה, או שאת יודעת או שאת לא יודעת.

ענבל אבנון: חשוב לי לציין שהוראת השעה פגה באחד בינואר.

ענבל אבנון: השוק כולו נסמך על הוודאות הרגולטורית שמשרד התקשורת סיפק לו.

ענבל אבנון: אני עכשיו לא נכנסת לשאלה האם זה נכון או לא, השאלות האלה נבחנות עכשיו במשרד התקשורת.

ענבל אבנון: הן נבחנות כרגע במשרד התקשורת, וכל מודל שוק השידורים נבחן במשרד התקשורת בימים אלו כדי להביא לכנסת ישראל רפורמה מקיפה שתדון בדיוק בשאלות האלה.

יריב לוין: אי אפשר להטעות את הוועדה.

רם שפע: היא אומרת לך מה היא יודעת ומה היא לא יודעת.

יריב לוין: תשמע רגע, אתה הרי לא רוצה שיטעו אותך.

ניר אורבך: חבר הכנסת יריב לוין, השאלה ברורה.

ניר אורבך: יש לנו פה גם את עוה"ד עליסה כדורי, יועצת משפטית במשרד התקשורת שנמצאת בזום.

ניר אורבך: אני רוצה לשמוע גם אותה, יכול להיות שהיא תתייחס לחלק מהדברים.

יריב לוין: בנוסף למה שנאמר קודם על השינויים החדים, עכשיו מתברר שלדברי נציגת משרד התקשורת הם בכלל לא יודעים מה הם, נאמר כאן שיש ודאות רגולטוריות.

יריב לוין: אני רוצה להזכיר שהחוק הזה היה לחמש שנים שהסתיימו, כלומר: הוודאות הרגולטורית היתה לחמש שנים.

יריב לוין: לא היתה שום ציפייה ושום הסתמכות ושום ודאות רגולטורית שההסדר הזה ימשיך; אולי אפילו ההפך הוא הנכון, כי לכן הוא נקבע כהוראת שעה, כך שגם האמירה הזאת היא אמירה מטעה.

יריב לוין: התפקיד של משרד התקשורת הוא לא לייצג את החברות האלה.

יריב לוין: התפקיד של משרד התקשורת הוא לשקף קודם כל לכנסת למה ההסדר הזה דרוש לראיית משרד התקשורת עם נתונים, לא על סמך אמירות באוויר על ודאות שלא קיימת ושינויים חדים שאף אחד לא יודע מה הם וסכומים שמסתירים אותם.

איתן גינזבורג: אם משרד התקשורת היה מייצג את החברות האלה, החוק הזה היה מובא להארכה לעוד חמש שנים או שלוש שנים, אבל מכיוון שמשרד התקשורת סירב לייצג את החברות האלה, הוא מאריך את זה רק לשנה והוא לא נענה לבקשות החברות.

יריב לוין: למה הוא מאריך?

יריב לוין: הרי אין לו נתונים, למה?

ניר אורבך: בוא נשמע את עוה"ד עליסה כדורי, יועצת משפטית במשרד התקשורת, בבקשה.

עליסה כדורי: שלום לכולם.

עליסה כדורי: אנחנו יודעים מה המספרים, אבל אנחנו לא יכולים לחשוף אותם - - -

קרן ברק: מה זאת אומרת?

עליסה כדורי: כי אלה סודות מסחריים בין החברות.

יריב לוין: מה זה סודות?

יריב לוין: הם רוצים הארכה רגולטורית מהכנסת ולא מוכנים לתת לנו את הנתונים?

יריב לוין: איפה נשמע דבר כזה?

רם שפע: אפשר לחשוב שפעם ראשונה אתה שומע על זה, ככה זה עובד.

ינון אזולאי: כמה הסכום הכולל?

שלמה קרעי: זה מאוד ברור, רוצים שהציבור ימשיך לשלם ולא מגלים לנציגי הציבור כמה הציבור ישלם.

איתן גינזבורג: תשאלו את נתניהו, האם הוא מוכן לחשוף את ההסכם עם פייזר.

שלמה קרעי: זה נראה לך הגיוני?

שלמה קרעי: זה הציבור משלם.

שלמה קרעי: מי משלם את זה?

איתן גינזבורג: את ההסכם עם פייזר כבר חשפתם?

קרן ברק: ביקשו מאתנו לאשר את זה?

קרן ברק: אם אתה מבקש לאשר משהו, אתה צריך מספרים.

קרן ברק: אם אתה לא מבקש לאשר, זה משהו אחר.

קרן ברק: שיעשו מה שהם רוצים בלי לבקש אישור.

עליסה כדורי: אנחנו לא יכולים לחשוף את הסכום המלא – רגולטורית - - -

יצחק פינדרוס: מה זה רגולטורית?

יצחק פינדרוס: זה הסתיים.

עליסה כדורי: הוראת המעבר פקעה בשבת.

עליסה כדורי: אם רוצים להאריך אותה, צריך לעשות את זה כמה שיותר מהר.

יצחק פינדרוס: אבל למה צריך להאריך?

יריב לוין: למה צריך להאריך?

יריב לוין: מה הנתונים?

יצחק פינדרוס: מה הוודאות הרגולטורית?

יצחק פינדרוס: החברה ידעה לפני שנתיים שבינואר 22' זה מסתיים, גמרנו, החוזה הסתיים.

יצחק פינדרוס: אני מקווה שאף חברה לא חתמה חוזה - - -

ענבל אבנון: קודם כל נכון, הוודאות הרגולטורית היתה לחמש שנים.

ענבל אבנון: משרד התקשורת יצא עם ועדת פולקמן לבחינה כוללת של כל שוק השידורים.

ענבל אבנון: משעה שיצאנו למעשה אל התהליך ההוליסטי הגדול הכללי הזה, החלטנו מה שנקרא להקפיא מצב.

יריב לוין: אבל על בסיס מה החלטתם?

ענבל אבנון: שוק השידורים כולו עובר תמורות משמעותיות בשנים האחרונות.

ענבל אבנון: המעבר מצפייה ליניארית לצפיית catch up וכן הלאה.

ענבל אבנון: יש פה הרבה מאוד מרכיבים שנלקחים בחשבון.

יריב לוין: אתם לפחות יכולים לומר לנו, אם מדובר במיליונים, בעשרות מיליונים או במאות מיליונים?

יריב לוין: מישהו לפחות את הנתון הזה יכול להגיד לנו?

עליסה כדורי: - - לחשוף את המספרים.

יריב לוין: לא לחשוף, מיליונים, עשרות מיליונים או מאות מיליונים?

יריב לוין: את זה את יכולה להגיד לנו?

עליסה כדורי: - -

שלמה קרעי: פשוט בושה וחרפה.

יריב לוין: זה גם מידע מסחרי, אם זה עשרות מיליונים או מיליונים?

שלמה קרעי: איך אתה בכלל מקיים דיון על דבר כזה?

שלמה קרעי: חותמת גומי.

יריב לוין: מה זה?

יריב לוין: לא יכול להיות, אני לא זוכר שהסתירו מהכנסת מידע באופן כזה.

יצחק פינדרוס: זאת ממלכתיות, ככה אתם נראים.

יריב לוין: מה זה?

יריב לוין: סודות מדינה?

ענבל אבנון: אלה הסכמים מסחריים בין חברות שמשלמות אחת לשנייה, לא כסף ציבורי בשום צורה.

איתן גינזבורג: זה לא כסף ציבורי, זאת חברה אחת משלמת לחברה השנייה, מה זה העניין שלכם?

איתן גינזבורג: כל חברה משלמת לחברה אחרת.

איתן גינזבורג: אתה צריך לדעת כמה – מה זה הדבר הזה?

איתן גינזבורג: זה עניינך?

איתן גינזבורג: זה עניינך כמה חברה אחת משלמת לחברה אחרת?

איתן גינזבורג: זה עניינך?

יצחק פינדרוס: למה זה מעניין אותך?

יריב לוין: למה זה מעניין אותך?

יריב לוין: שאתה רץ על הדבר הזה בכל הכוח?

יריב לוין: זאת השאלה, קיבלתם מהם משהו?

איתן גינזבורג: קיבלנו...יריב לוין, בוא תחשוד קצת, בוא תחשוד שקיבלנו מהם דברים, באמת.

איתן גינזבורג: ..

שלמה קרעי: ראיונות מלטפים זה מה שקיבלתם, תקשורת מגויסת זה מה שקיבלתם.

יצחק פינדרוס: למה זה מעניין אתכם?

יצחק פינדרוס: לא הבנתי, השאלה שלך איתן חזקה מכל, למה זה מעניין אתכם?

יריב לוין: זה מה שאתם מקבלים, מה אתה מיתמם פה?

יריב לוין: ועוד מסתירים את הנתונים, איפה זה נשמע?

יריב לוין: חוצפה כזאת.

רם שפע: מדהים איך אתם מעיזים להלין על משהו שקשור לשקיפות.

ניר אורבך: עוה"ד כדורי, בבקשה.

ניר אורבך: אני מבקש לא להפריע עד סוף דבריה.

יריב לוין: אתה מבין כמה זה זועק לשמיים?

ניר אורבך: תן לה לסיים בבקשה.

עליסה כדורי: אנחנו בסך הכול משמרים את המצב הקיים לשנה אחת בלבד.

יריב לוין: אנחנו שואלים, מה המצב הקיים?

יריב לוין: מה זה משמרים?

יריב לוין: תגידי לנו מה המצב.

ניר אורבך: יריב, נחדד את השאלות שלך כשהיא תסיים.

ניר אורבך: תן לה לסיים בבקשה.

עליסה כדורי: המצב הקיים הוא שהיום הפלטפורמות העיקריות משלמות על הערוצים – אנחנו מאריכים לשנה אחת בלבד.

יריב לוין: כמה הן משלמות?

איתן גינזבורג: היא אמרה לך שהיא לא תגיד לך, די.

עליסה כדורי: אסור לנו לחשוף את ההסכמים האלה, מדובר בהסכמים מסחריים.

יריב לוין: מה זאת אומרת?

יריב לוין: אז למה את באה אלי?

יריב לוין: למה שאני אתערב בהסכמים מסחריים בין חברות?

יריב לוין: על מה ולמה?

יריב לוין: אתם שומעים מה אתם אומרים?

ניר אורבך: חבר הכנסת לוין, זאת פעם ראשונה שמאריכים את זה?

יריב לוין: זה אירוע מושחת על פניו.

יצחק פינדרוס: כן, התשובה היא כן חד-משמעית.

יריב לוין: זה אירוע מושחת על פניו.

יריב לוין: באים לכנסת בבהילות כדי להתערב בהסכמים מסחריים בין חברות, מסתירים את הנתונים בכמה כסף מדובר, לא מסבירים למה זה חשוב לשמר את זה, איפה זה נשמע?

ניר אורבך: עוה"ד כדורי, תעשי שיחה או שתיים ותבקשי אישור – לא לרדת לפרטים, אבל לפחות לקבל את סדר הגודל.

עליסה כדורי: אלה מספרים של החברות.

איתן גינזבורג: עוה"ד כדורי, אני רוצה לשאול שאלה.

איתן גינזבורג: בלי להיכנס למספרים, מכיוון שיש פה תשלום של חברה אחת לחברה אחרת על מנת שתוכל לשדר אותם שידורים בפלטפורמה האינטרנטית שלה, האם תוכל להסביר מה קובעת הרגולציה?

איתן גינזבורג: מה הרגולציה שמבקש משרד התקשורת, שבסוף בקצה מאפשר לחברה אחת לשלם לחברה שנייה, זו השאלה.

איתן גינזבורג: אותי פחות מעניין כמה כל חברה משלמת לאחרת, כי זה באמת עניין ביניהן, אבל מה הרגולציה מכשירה?

איתן גינזבורג: את עצם התשלום?

שלמה קרעי: את עצם התשלום.

איתן גינזבורג: אתה עוה"ד כדורי?

שלמה קרעי: אני הייתי בדיונים של ועדת הכלכלה, לא כמוך, והרגולציה הזאת, הוראת השעה מאריכה את עצם התשלום.

שלמה קרעי: ברגע שזה פג תוקף, לא משלמים יותר, את זה מאריכים.

איתן גינזבורג: אנחנו רוצים להבין את הרגולציה, מי משלם למי?

איתן גינזבורג: החברות משלמות לאיזה ספקים, לצורך העניין, לאיזה תשתית אינטרנטית?

איתן גינזבורג: לצורך מה?

איתן גינזבורג: תסבירי את התמונה השלמה של הצורך הרגולטורי הזה.

יריב לוין: ועם כל הכבוד, למה מחייבים אותם לשלם?

יריב לוין: למה?

שלמה קרעי: ומה יקרה אם לא נאריך את הוראת השעה הזאת?

עליסה כדורי: אני אעשה טיפה סדר, תודה על השאלה.

עליסה כדורי: יש בחוק הפצת שידורים הסדר שאומר שהערוצים שמופצים על ידי עידן פלוס, צריכים לתת לפלטפורמות שמשודרות על גבי האינטרנט לשדר את השידורים שלהן בחינם.

עליסה כדורי: זה הסדר שקבוע בחוק הפצת שידורים, ולצד זה הם צריכים להסדיר גם את זכויות היוצרים והמבצעים, אבל באופן כללי פלטפורמה אינטרנטית שתירשם במרשם, לדוגמה אם סלקום תחליט להירשם במרשם, לפי ההסדר הזה קשת תצטרך לתת לה את השידורים שלה בחינם.

עליסה כדורי: במקביל להסדר הזה באה הוראת השעה שחלה לחמש שנים, היא פקעה בדיוק ביום שבת, שאומרת: בפרק זמן של חמש שנים, אם הערוץ המשדר שגם היה לו איזשהו רישיון לשידור – דרכו הוא הפיץ את השידורים שלו – יכול להמשיך להשתמש באותו רישיון שידור לחמש שנים, כל עוד הוא מוציא את זה בתנאים המקלים ביותר לגוף אחר.

עליסה כדורי: אנחנו רוצים עכשיו להאריך את ההוראה הזאת בעוד שנה.

יריב לוין: פשוט לא יאומן.

עליסה כדורי: האם הפלטפורמות צריכות לשלם - - -?

עליסה כדורי: זה לא קשור לעידן פלוס, זה רק השידור פלטפורמה אינטרנטית.

עליסה כדורי: כמו שהסבירו כאן, רוצים לעשות רפורמה מקיפה בתחום השידורים, רוצים לבדוק את כל הצורך בהעברה בחינם.

עליסה כדורי: אנחנו לא רוצים ליצור טלטלות בשוק, עכשיו זה בחינם ובעוד שנה זה יהיה בתשלום.

עליסה כדורי: במקום לייצר טלטלות, אנחנו רוצים לשמר את המצב הקיים שהם לא שילמו עד עכשיו ולהאריכו בעוד שנה.

יריב לוין: אדוני היושב-ראש, אנחנו לא מטומטמים.

יריב לוין: אני מאוד מצטער, הרי יש לנו קצת זיכרון, לא יותר מדי, שההסדרים האלה נעשו בשעתו בגלל הרבה מאוד שינויים שנעשו כדי לאפשר למי שהיו לו זיכיונות ואחר כך רישיונות להחזיק איזושהי ודאות לתקופה מסוימת של התארגנות וכו'.

יריב לוין: מה שאתם מציעים כאן היום זה לתת לחברות האלה הטבה, כנראה בשווי עצום שמוסתר מאתנו ולא במקרה, שלו היתה ידועה אז בשעתו, סביר להניח שהיתה יכולה להשפיע על כל השוק – אולי על כניסה של שחקנים, אולי על מי שהיה מתמודד, מי שהיה מבקש וכו' – ואתם יודעים את זה היטב.

יריב לוין: הרי ההסדר נקבע כהוראת שעה ולא כהוראה קבועה, אף אחד אז לא ידע שתהיה ועדת פולקמן בעוד כמה שנים.

יריב לוין: אז נקבע הסדר, כי אמרו שחמש שנים זה פרק הזמן שיאזן את הדברים בצורה מסודרת אל מול השינויים שעשו אז.

יריב לוין: לבוא היום ולהאריך את הדבר הזה סתם כך בלי שום סיבה, בלי לחשוף את הנתונים, בלי שאנחנו נוכל להבין משני הצדדים של המשוואה הזאת במי זה פוגע ולמי זה עוזר, זה פשוט לתת מתנה.

יריב לוין: הטבה כספית עצומה מוסתרת מהציבור לחברות מסחריות, שיש להן נגיעה וחשש כבד לניגוד עניינים מול נבחרי הציבור שעוסקים בעניין, כי הן מסקרות את הפעילות שלנו כל הזמן, ראו הנורמות החדשות שנקבעו לענייני סיקור אוהד ודברים מהסוג הזה.

יריב לוין: את לא מרגישה שזה דבר שאסור לעשות אותו, ושאם עושים אותו, הוא חייב להיעשות בשקיפות המקסימלית, עם כל הנתונים על השולחן, עם הסברים טובים מאוד למה לתת הטבה כזאת לחברות מסוימות, שמישהו חפץ ביקרן?

עליסה כדורי: אנחנו רק רוצים לשמר את המצב הקיים.

יריב לוין: אבל שימור המצב הקיים הוא לתת המון כסף.

יריב לוין: מישהו מכאן יכול להתעלם מזה?

איתן גינזבורג: מעניין לדעת מה אתם קיבלתם מחברות שלא רציתם שישלמו להן.

יריב לוין: זה גם לא שימור קיים, זה לשנות את המצב - - -

ניר אורבך: עוה"ד כדורי וגם הגברת אבנון, אני אומר לכן את זה ואני גם מתכוון לדבר עם יושב-ראש ועדת הכלכלה, חבר הכנסת מיכאל ביטון, ועם השר.

ניר אורבך: כרגע אנחנו מדברים על קריאה ראשונה.

ניר אורבך: מן הסתם זה אמור להגיע לוועדת הכלכלה; גם אם זה יגיע לוועדת הכנסת, מן הסתם נפנה את זה לוועדת הכלכלה.

ניר אורבך: אני הולך לבקש שבוועדת הכלכלה יתקיים דיון על הנושא הזה עם פרטים מלאים ככל שאפשר, ואם צריך גם אפשר לקיים דיון חסוי, אבל אני מבקש להגיע לשם עם כל הפרטים שחברי הכנסת שאלו עכשיו בצורה הכי שקופה שאפשר.

ניר אורבך: אני מתכוון לדבר גם עם ידידי מיכאל ביטון וגם השר הנדל, כדי שהדברים האלה יתקיימו בוועדת הכלכלה.

שלמה קרעי: אם לא תתקע את זה עם נושא חדש שנגיש שם.

ניר אורבך: בדיחות.

ניר אורבך: ..

שלמה קרעי: לא בדיחות, שאלה לא יהיו מילים באוויר.

שלמה קרעי: אתה עכשיו אומר מילים באוויר: אני אדבר עם מיכאל ביטון.

שלמה קרעי: בסדר, תדבר אתו, אז מה?

ניר אורבך: בדרך כלל מי שאומר מילים באוויר זה אתה, שטוחן שעות על שעות של נאומים וציוצים באוויר.

יצחק פינדרוס: כדי שסוהרות יוכלו להתלונן בנציב קבילות החיילים, ולנשות מרצ זה מאוד מפריע, כי זה אולי מפריע למחבלים, ולכן תוקעים הכול שעות על גבי שעות.

יצחק פינדרוס: בוא נאמר את האמת על מה תוקעים פה שעות, יידע עם ישראל על מה.

ניר אורבך: אני מנסה להיות ענייני בדיון הזה, חבר הכנסת פינדרוס, בלי לעשות פוליטיקה, ואני מקווה שגם אתם תשתדלו לעשות כך.

ניר אורבך: חבר הכנסת פינדרוס, יש לך עוד מה לומר?

יצחק פינדרוס: בוא נאמר את האמת, אם אפשר להאריך הוראת שעה גם אחרי האחד בחודש, זה לא דחוף למחר בבוקר.

יצחק פינדרוס: החברות ידעו לפני חמש שנים שזה מסתיים ב-22 לחודש, אני מזכיר לכם שזה הגיע לכנסת פעם ראשונה לפני שבוע, אז אי אפשר להגיד שיש פה משהו שהמשק הולך להתמוטט.

יצחק פינדרוס: אין שום דחיפות בעניין הזה, אפשר לנהל על זה דיון רגוע, אפשר לבדוק מה האינטרס של יועז הנדל.

יצחק פינדרוס: יכול להיות שהוא בוגר הלשכה של נתניהו, אולי ניר חפץ יידע טוב יותר מה הסיבות, צריך להבין איך עבד הקשר הזה, למה זה, למה כל הוועדה הזאת קמה, מה הבעיות שלהם, שום דבר לא דחוף.

יצחק פינדרוס: אם אי אפשר להאריך הוראת שעה, הרי מה הסבירו לנו בשבוע שעבר?

יצחק פינדרוס: שזה יפקע באחד בינואר וזה יקרוס, ה-1/1 היה בשבת, קמתי במוצאי שבת והיה את "פגוש את העיתונות" וכל התכניות המשיכו כאילו כלום לא קרה.

יצחק פינדרוס: זאת אומרת שאין משהו דחוף.

יצחק פינדרוס: לא קרה דבר, בוא נעשה את הדיון באופן רגוע, נבדוק מה האינטרסים, מה המשמעויות של זה, בפרט כמו שאמר יריב, היום חוקים תמורת סיקור הוגן מאז חוק ישראל היום הוא נושא מאוד מאוד קריטי.

יצחק פינדרוס: קואליציה התפרקה על הדבר הזה, על חוק ישראל היום.

יצחק פינדרוס: עכשיו יש חוק ערוץ 12 וערוץ 13, בוא נבדוק את העניין הזה עם הרגישות המשפטית המתבקשת, אולי צריך לחכות ליועץ המשפטי הבא לממשלה, שייתן חוות דעתו בעניין הזה.

יצחק פינדרוס: למה למהר?

יצחק פינדרוס: אלא אם כן אתם אומרים שהאחד בינואר עוד לא היה, אולי אני עוד לא מעודכן.

יצחק פינדרוס: אני יודע שהיום ראש חודש שבט, אבל אני חושב שאמרו לי שהאחד בינואר כבר היה, אז אם האחד בינואר כבר היה, לא קרה כלום, ננהל על זה דיון אינטליגנטי, נורמלי, מסודר, נקבל תשובות – מה שאנחנו לא מקבלים היום, נבין את המשמעויות.

יצחק פינדרוס: בינתיים ערוץ 12 וערוץ 13 ממשיכים לשדר והמניות שלהם עוד לא נפלו, לא בטוח שזה כזה משמעותי, תודה.

שלמה קרעי: קודם כל אני רוצה להתייחס לסוגיית הדחיפות שהזכיר חבר הכנסת פינדרוס.

שלמה קרעי: היועצת המשפטית ארבל, למעשה כל האישורים שנתתם כאן בשבוע שעבר, סעיף 98 לחמישה חוקים ופטורים מחובות הנחה, שימי לב שהקואליציה משכה שני חוקים שנתנו להם סעיף 98 בגלל החשיבות והדחיפות שלהם, היא משכה אותם ביום רביעי בלילה ולא הצביעה עליהם ודחתה אותם למועד אחר.

שלמה קרעי: זאת אומרת שהם באים ועושים לך כאן הצגות על הדחיפות והחשיבות, ובעצם זה לא דחוף.

שלמה קרעי: לכן אני חושב שסעיף 98 צריך להיות מבוטל למפרע.

שלמה קרעי: ראינו שהתוקף של הדחיפות פג, והכול בסדר.

ארבל אסטרחן: התוקף עוד לא פג, הוא יפוג היום.

ארבל אסטרחן: אם היום זה יעבור, זה בסדר.

שלמה קרעי: איזה תוקף?

ארבל אסטרחן: חוק הבחירות.

ינון אזולאי: של ועדת הבחירות, אבל של המוקשים כבר פג.

שלמה קרעי: היום אין מליאה, של המוקשים פג.

שלמה קרעי: רואים שהכול בסדר.

ינון אזולאי: השאלה אם יביאו היום את של ועדת הבחירות, זאת גם שאלה.

ארבל אסטרחן: אני מקווה שכן.

יצחק פינדרוס: גם של התכנית הכלכלית פג.

ינון אזולאי: אני אומר לך מניסיון שלנו, הם סופרים אצבעות, וכנראה שנגמרות להם האצבעות מהר מאוד אז לכן הם לא יביאו את זה.

שלמה קרעי: אני חושב שאתם צריכים לנהל רישום על השקרים שהקואליציה משקרת כאן את היועצים המשפטיים.

שלמה קרעי: אדוני יושב-הראש, הסעיף הזה הוא פשוט סעיף שוחד, אתה הולך לאשר כאן סעיף שוחד.

שלמה קרעי: אני הייתי בוועדת הכלכלה בדיון, הם סירבו לתת נתונים כמה כסף הממשלה הזאת הולכת לאשר לערוצים 11, 12, 13, זה החוק.

שלמה קרעי: שום דבר מתוך הרפורמה לא הובא בחוק הזה, רק סעיף שמאריך את התשלומים לערוצים 11, 12, 13, כשמה מדובר כאן בעצם?

שלמה קרעי: שהציבור ימשיך לשלם תעריף יקר לפלטפורמות האינטרנטיות, או ליס או להוט, כשהם צריכים לשלם לערוצים 11, 12, 13.

שלמה קרעי: את ערוץ 11 אנחנו בכלל מממנים את כולו, 800 מיליון שקל בשנה.

שלמה קרעי: בנוסף ל-800 מיליון שקל בשנה, גם דרך התשלומים לפלטפורמות האינטרנטיות, אנחנו צריכים לממן את התשלום, את ההסכמים המסחריים שאתם עכשיו הולכים לתת שוחד לערוצים האלה להמשיך.

שלמה קרעי: הרי ראינו את הלחץ במליאה ביום רביעי בלילה.

שלמה קרעי: כולם היו בלחץ, סילמן הפרה קיזוזים, הפרה קיזוז, בחוצפה שיקרה.

שלמה קרעי: היא קראה לאלכס קושניר ואמרה לו: הם רימו אותך, קיזזו את אתי עטיה עם ארבעה אנשים, שקרנית.

שלמה קרעי: רגע, היא לא שקרנית בעניין הזה?

ניר אורבך: לא.

שלמה קרעי: בסדר, אצלך הכול בסדר, אתם מכשירים את השרץ בק"ן טעמים.

ינון אזולאי: שלמה, למה אתה לו את זה?

ינון אזולאי: היא חברת מפלגה.

שלמה קרעי: זה לא משנה, מה שהיה ביום רביעי בלילה היה ביזיון, והכול נועד כדי להכשיר את סעיף השוחד הזה.

שלמה קרעי: כשאתה אומר: אני אדבר עם מיכאל ביטון – בסדר, אז תדבר עם מיכאל ביטון.

שלמה קרעי: אם אין לך שום דבר ביד כדי להגיד: אני אעצור את זה ולא אתן לזה להמשיך לקרות, לא עשית שום דבר.

שלמה קרעי: הציבור צריך לדעת.

שלמה קרעי: אתה אומר שאני מדבר הרבה שעות במליאה ומושך פיליבסטרים?

שלמה קרעי: תדע שאני מושך שעות, כדי שסוהרות יוכלו לקבל נציב קבילות, חיילות בשירות חובה.

שלמה קרעי: גם את ההסתייגות המינימלית הזאת לא נתתם, ולכן עשינו פיליבסטר שלושה ימים וניסינו למשוך את סעיף השוחד הזה.

שלמה קרעי: שאת החוק הזה לא תעבירו, שזה חוק שכולו סעיף שוחד.

שלמה קרעי: ברור שאף אחד פה לא יפתח שום תיק, כמו שהיה עם חוק ישראל היום ויאיר לפיד וכל החבורה.

שלמה קרעי: הכול בסדר, כשזה בא מהצד שלכם, סיקור אוהד זה לא שוחד, זה מותר, זאת אפילו מצווה.

שלמה קרעי: הציבור יידע שאנחנו כאן נלחמים בשבילו ונעשה פיליבסטר גם על זה.

שלמה קרעי: אני מאוד מקווה שהייעוץ המשפטי לא ייתן לכם הפעם סעיף 98 על החוק הזה, כי הנה ראינו שנגמר התוקף והכול בסדר, ואנחנו כאן כדי להילחם ולא לתת לכם לגזור על הציבור שימשיך לשלם יקר בגלל השוחד שאתם רוצים לתת.

ינון אזולאי: אני לא אאריך, כי הדברים כבר נאמרו בטוב טעם.

ינון אזולאי: רק לחזק במשהו קטן שראינו במליאה.

ינון אזולאי: איתן, אתה אמרת שאלה חברות מסחריות, מה אכפת לכם?

ינון אזולאי: אי אפשר לפרסם את זה, כן אפשר, אי אפשר, שיגידו עד עכשיו מה היה.

ינון אזולאי: בכל דבר יש דוחות כספיים, אז גם מותר לציבור לדעת על מה אנחנו כחברי כנסת מצביעים, וגם הציבור צריך לדעת על מה.

ינון אזולאי: החמור ביותר, נגע בנקודה אחת שלמה קרעי על הפרת קיזוז.

ינון אזולאי: אני לא מבין על מה אתם רצים, ויותר מזה, היית צריך לראות את יאיר לפיד באותו לילה, מה הוא לא עשה ראש הממשלה הרזרבי הזה?

ינון אזולאי: לקח אנשים מהרשימה המשותפת, ואני אומר לך בוודאות, הבטיח להם דברים, הבטיח להם כספים כדי שיצביעו בשביל אצבע אחת שם, זאת לא שחיתות?

ינון אזולאי: זה לא שוחד?

ינון אזולאי: מה זה אם לא שוחד?

ינון אזולאי: על השחיתות הזאת אתם מצביעים, ואיתן אתה מכסה עליהם ואומר: תשמע, היה או לא היה.

ינון אזולאי: זה לא היה אף פעם, את החוק הזה לא האריכו, זה חוק שפעם ראשונה הולכים להאריך.

ינון אזולאי: אנחנו מבקשים בעניין הזה שקיפות.

ינון אזולאי: כן, אנחנו מבקשים שקיפות.

ינון אזולאי: נכון, זה לא נשמע לכם נורמלי לבקש שקיפות, אנחנו יודעים את זה, אבל כשראינו במליאה את אדון יאיר לפיד הולך ומבקש, אומר להם ולוחץ עליהם: תצביעו בעד החוק, תקבלו מה שאתם רוצים, תקבלו כספים לרשימה המשותפת, אתה מבין כמה זה היה חשוב לו.

ינון אזולאי: זה שוחד.

ינון אזולאי: אני אומר לך דברים שהיו, לא סיפורים.

ינון אזולאי: אתה שותף לשוחד הזה, אם אתה מצביע בעד.

איתן גינזבורג: תתבייש לך.

ינון אזולאי: מה תתבייש לך?

ינון אזולאי: אתה היית למעלה, לא ראית.

ינון אזולאי: אני אומר לך את המציאות שהיתה.

איתן גינזבורג: תבדוק מה שאמרת ותתבייש.

ינון אזולאי: אני לא אמרתי את זה על דעת עצמי, ואתה אל תטיף לי מוסר אם להתבייש או לא להתבייש.

ינון אזולאי: מי שצריך להתבייש זה מי שמצביע לשוחד כזה, זה להתבייש.

ינון אזולאי: מי שמאפשר לרמוס את הכנסת, הוא צריך להתבייש.

ינון אזולאי: מי שלא מוכן לקבל נתונים ומצדיק את אלה שלא נותנים נתונים, הוא צריך להתבייש.

ינון אזולאי: בקיצור, איתן גינזבורג, תתבייש.

ניר אורבך: חבר הכנסת ינון אזולאי, תודה.

ניר אורבך: חבר הכנסת גינזבורג, אתה רוצה להגיב או שנעבור להצבעה?

ניר אורבך: אנחנו נעבור כרגע להצבעה על סעיף ב – בקשת הממשלה להקדמת הדיון בהצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2017 ו-2018) (תיקון מס' 7) (הארכת תוקף הוראת מעבר), התשפ"ב-2022, מ/1492 לפני הקריאה הראשונה, מי בעד?

ניר אורבך: מי נגד?

ניר אורבך: מי נמנע?

ניר אורבך: בעד – 4

ניר אורבך: אושרה.

ניר אורבך: ארבעה בעד, שניים נגד.

יבגני סובה: מה שניים?

יבגני סובה: הוא לא יכול להצביע.

ניר אורבך: לא נורא, בתקנון החלופי של חבר הכנסת קרעי הכול אפשרי, זה בסדר גמור, הכול טוב.

ניר אורבך: .. הבקשה התקבלה.

ינון אזולאי: רביזיה.

ניר אורבך: רביזיה, חבר הכנסת אזולאי – נודיע אחר כך באיזה שעה זה יהיה.

ניר אורבך: << נושא >>בקשת יושב-ראש ועדת החוץ והביטחון להקדמת הדיון בהצעת חוק חומרי נפץ (תיקון מס' 5), התשפ"ב-2021 (מ/1473), לפני הקריאה השנייה והשלישית << נושא >>

ניר אורבך: אנחנו עוברים כרגע לסעיף ג – בקשת יושב-ראש ועדת החוץ והביטחון להקדמת הדיון בהצעת חוק חומרי נפץ (תיקון מס' 3), התשפ"ב-2021 (מ/1473), לפני הקריאה השנייה והשלישית.

ניר אורבך: חבר הכנסת גינזבורג, בבקשה.

ניר אורבך: יש מי שמנמק?

ניר אורבך: חבר הכנסת גינזבורג, בבקשה.

איתן גינזבורג: תודה, אדוני היושב-ראש, יושב-ראש ועדת החוץ והביטחון נמצא כרגע בדיון, אז הוא ביקש ממני לנמק את הבקשה להקדמת דיון.

איתן גינזבורג: מדובר בהצעת חוק שמאריכים כל שנה מחדש, היא עומדת לפוג ב-6 בינואר השנה, בעוד כמה ימים.

איתן גינזבורג: אחרי שוועדת החוץ והביטחון דנה בהצעת החוק בשבוע שעבר, היא מבקשת להביא את ההצבעה עוד לפני שיפוג תוקפו של החוק, ועל כן אנחנו מבקשים מוועדת הכנסת להקדים את הדיון במליאה.

שלמה קרעי: לא הבנתי טכנית, למה צריך לבקש להקדים את הדיון במליאה.

איתן גינזבורג: כי הם רוצים להניח את זה היום.

שלמה קרעי: למה?

שלמה קרעי: אבל מה דחוף?

שלמה קרעי: למה לא יום רביעי?

איתן גינזבורג: כי צריך להצביע על זה כבר.

שלמה קרעי: למה לא יום שלישי?

איתן גינזבורג: כי רוצים להקדים את זה.

שלמה קרעי: למה?

איתן גינזבורג: הנשיאות רוצה לדון בזה.

איתן גינזבורג: היא רוצה להניח את זה על סדר-היום היום, יש לזה הרבה מאוד זמן דיבור במליאה, האופוזיציה הגישה על הצעת חוק של הארכת תוקף הרבה מאוד הסתייגויות, למעלה מ-24 שעות דיבור, ולכן אנחנו מבקשים להקדים את הדיון בנושא.

יריב לוין: זאת אומרת שאתה אומר שבהנחה שהדיון יוקדם - -

איתן גינזבורג: - זאת אומרת שאני מבקש הקדמת דיון.

יריב לוין: בהנחה שהדיון יוקדם, אתם לא תבקשו כמובן סעיף 98, כי אתה מבקש הקדמת הדיון על בסיס זה שיש הרבה מאוד שעות דיבור במליאה.

יריב לוין: דייק, זה מה שאמרת הרגע.

איתן גינזבורג: לא, זה לא מה שאמרתי.

איתן גינזבורג: אתה רוצה לשאול את ינון אזולאי?

איתן גינזבורג: תפנה אליו, תשאל אותו.

איתן גינזבורג: אם אתה רוצה לשאול אותי - -

שלמה קרעי: כולנו הבנו אותך ככה, איתן.

יריב לוין: מה אמרת?

יריב לוין: הסברת שיש המון הסתייגויות.

ינון אזולאי: הוא שואל אותי אם הבנו נכון, לא שהוא שואל אותך מה אמרת, כי כולנו שמענו מה שאמרת.

יריב לוין: אתם פשוט קרקס.

שלמה קרעי: אולי היינו צריכים לשמור את הטיעון הזה, כשהם היו באים עם סעיף 98?

יריב לוין: לא, אני אומר את זה עכשיו.

ינון אזולאי: יש מספיק טיעונים להגיד עליהם, רק זה לא עוזר, זה בסדר.

יריב לוין: הרי זה קרקס.

יריב לוין: ממש צחוק אתם עושים פה מהכול.

שלמה קרעי: ארבל, מה יקרה אם לא מאשרים את זה?

שלמה קרעי: רק ביום שלישי אפשר להצביע על זה?

שלמה קרעי: מה הסיפור שלכם?

ניר אורבך: חבר הכנסת קרעי, אתה רוצה להירשם כדובר?

ניר אורבך: אתה מוזמן.

ניר אורבך: חבר הכנסת ינון אזולאי, בבקשה.

ינון אזולאי: אני רוצה להציע הצעה.

ינון אזולאי: מכיוון שהחוקים לא בדיוק עוברים, אולי נגיע למליאה, נבדוק אם החוקים עוברים – נבקש להקדים אותם, אם הם לא עוברים – לא נבקש להקדים אותם, כי הרי בדיוק ככה אתם עובדים.

ינון אזולאי: כשאנחנו מפילים חוקים, פתאום מנסים להקדים, פתאום אתם מנסים עכשיו להביא עוד חוק, כלומר הכול עובד הפוך.

ינון אזולאי: אומר איתן גינזבורג עכשיו: אנחנו מביאים כי יהיה הרבה זמן דיבור.

ינון אזולאי: אני אומר, אם אתה רוצה הרבה זמן דיבור, בוא נראה קודם כל אם תעשו 98, תהפכו את כל היוצרות, תבדוק את הרוב ואז תביאו הכול בבת אחת.

שלמה קרעי: תבדקו שגדי יברקן לא מתחבא לעידית סילמן בבגז' של הרכב.

ינון אזולאי: לא, אני מציע לבדוק שעידית סילמן לא משקרת.

ינון אזולאי: זה יותר פשוט, לבדוק שהיא לא מפרה עוד קיזוז.

יצחק פינדרוס: תעשה לי טובה, הדבר הכי טוב שקרה לאופוזיציה זה עידית סילמן...

יצחק פינדרוס: אל תפגע בעניין הזה.

ינון אזולאי: ניר, אני מדבר על דברים שקרו, לא על דברים שלא קרו.

ינון אזולאי: כשמפילים משהו, אתם מביאים אותו בדלת האחורית, ואם פתאום הם רוצים לדבר?

ינון אזולאי: אין בעיה, אנחנו אומרים שאנחנו נדבר ומגישים הסתייגויות, אבל אתם מביאים 98 ומנסים לקצץ כמה שיותר ב-98.

ינון אזולאי: אתם מביאים משהו שפג תוקף, ואז אומרים: שמע, היום בלילה פג תוקף, ואז מה קורה?

ינון אזולאי: לא מצליחים להביא אותו, מושכים אותו ומביאים אותו שבוע אחרי זה.

ינון אזולאי: אם אתם עובדים בצורה כזאת, בוא נחכה ל-6 בינואר.

ינון אזולאי: אם זה לא עובר, תביאו עוד יומיים, מה זה משנה?

ינון אזולאי: המשחק שלכם זה המגרש שלכם, מה שאתם רוצים אתם עושים, אז חבל.

שלמה קרעי: גם מה זה אומר?

שלמה קרעי: שביום רביעי אתם לא מתכוונים להביא הצעות חוק ממשלתיות?

יריב לוין: הם לא יכולים.

ניר אורבך: לפני שאנחנו עוברים להצבעה, עוד מישהו מעוניין לדבר?

שלמה קרעי: כן, אני רוצה לשאול את איתן שאלה.

שלמה קרעי: איתן, כשאתה מבקש עכשיו להקדים את הדיון, זה אומר שלראשונה אתם מתכוונים לעמוד בסיכומים ולא להביא ביום רביעי הצעות חוק ממשלתיות?

שלמה קרעי: או שאנחנו גם נאשר את זה, וגם בסוף ברביעי תביאו הצעות חוק ממשלתיות?

יריב לוין: לא, אנחנו גם מתנגדים בכל תוקף שיהיו ביום רביעי הצעות חוק ממשלתיות.

שלמה קרעי: בוודאי, אמרתי, האם הם לראשונה מתכוונים לעמוד בסיכום הזה, או שגם את זה נאשר והם גם יביאו ויפרו את הסיכום?

קרן ברק: התחייבות, לא סיכום.

שלמה קרעי: אני שואל שאלה, אולי אני אשתכנע.

יצחק פינדרוס: יש שם 59 בעל-בתים, עם מי אתה מדבר שם?

איתן גינזבורג: הוא סיכם אתי משהו?

איתן גינזבורג: אני יודע על מה הוא מדבר?

איתן גינזבורג: הוא מדבר.

יצחק פינדרוס: אני מגיש רביזיה על סעיף ב', על הבקשה של הקדמת הדיון בהצעת חוק התכנית הכלכלית שהצבעתם קודם.

איתן גינזבורג: כבר הגישו.

ניר אורבך: הוא מצטרף.

ניר אורבך: אנחנו עוברים כרגע להצבעה.

איתן גינזבורג: אדוני היושב-ראש, אני אחזור על הדברים שכבר אמרתי.

איתן גינזבורג: הצעת החוק הזאת פגה בסוף השבוע הזה.

איתן גינזבורג: אנחנו מבקשים להקדים את הדיון, לאפשר לכנסת לדון בו לפני המועד שנקבע בתקנון כדבר שבשגרה, בטח בחוק שעומד לפוג.

איתן גינזבורג: בשנה שעברה הקואליציה הקודמת, כשרצתה להאריך את הצעת החוק המדויקת הזאת, חומרי נפץ, אחרי שהאופוזיציה הגישה הסתייגויות רבות, קבעה בסעיף 98 שעת דיבור והצבעות במליאה; זה מה שעשתה הקואליציה הקודמת לאופוזיציה, שהיום היא משמשת כקואליציה.

איתן גינזבורג: לכן אני אומר שיש פה הסתייגויות, לא מאוד רבות, אבל עשרות שעות של דיבור, ולכן אנחנו מבקשים להקדים את הדיון כדיי להגיע למצב שלא יהיה ריק חוקתי, ושלא יפגעו ביכולת של תעשיות הביטחוניות לעבוד – זאת כל הבקשה שלנו.

איתן גינזבורג: כל דבר רוצים להפוך לפוליטיקה?

איתן גינזבורג: בבקשה, אנחנו נצטרך להשתמש בכלים פרלמנטריים אחרים.

שלמה קרעי: ארבל, רק תרשמי את הטיעון של איתן, שאומר שהבקשה שלו בגלל כמות השעות, שלא יבוא אחר כך עם סעיף 98.

איתן גינזבורג: לא אמרתי בגלל השעות, אמרתי שהבקשה שלי נובעת מהרצון שלנו להקדים את הדיון, בגלל שהוא פג תוקף.

שלמה קרעי: לא, הוא לא פג תוקף.

איתן גינזבורג: הוא כן פג תוקף, ביום חמישי הוא פג תוקף.

שלמה קרעי: אתה יכול להביא אותו ביום שלישי, אין בעיה.

איתן גינזבורג: אפשר, ואנחנו רוצים להקדים את הדיון.

ניר אורבך: תודה רבה.

ניר אורבך: אנחנו נעבור כרגע להצבעה על בקשת יושב-ראש ועדת החוץ והביטחון להקדמת הדיון בהצעת חוק חומרי נפץ (תיקון מס' 5), התשפ"ב-2021 (מ/1473), לפני הקריאה השנייה והשלישית, מי בעד?

ניר אורבך: מי נגד?

ניר אורבך: מי נמנע?

ניר אורבך: אושרה.

ניר אורבך: אחד נגד, בהתאם לתקנון החלופי.

ניר אורבך: ברוב קולות הבקשה מתקבלת.

ניר אורבך: אני נועל את הישיבה.

ניר אורבך: תודה רבה לכם.

ניר אורבך: הרביזיה בשעה 12:20.

ניר אורבך: אני פותח את ישיבת ועדת הכנסת.

ניר אורבך: אני מושך את הרביזיה, שאר בעלי הרביזיות לא הגיעו, ולכן הרביזיות נופלות.

ניר אורבך: אני נועל את הישיבה.

ניר אורבך: תודה והמשך יום נעים לכולנו.